Met Jerusalem se veilgheidmure in puin, was die Judeërs se situasie baie soos ons s’n. Hoe het hulle die taak aangepak?
Elke lid van die volksvergadering het medeverantwoordelikheid vir die heropbou van Jerusalem se veiligheidsmuur aanvaar. Dit lyk asof elkeen gebou het aan die stuk muur die naaste en mees geleë vir hom (Neh 3:10). Die werkverdeling word van die skaappoort af beskryf. Hierdie poort was naby die tempel. Die hoëpriester, Eljasib, en die priesters het die skaappoort gebou, gewy en die deure ingesit (Neh 3:1). Daarvan het hulle die muur antikloksgewys om begin bou. Die manne van Jerigo het die volgende stuk gebou.
In die musiekstuk moet elkeen vasstel; watter soort stem hy het. ‘n Bas kan beswaarlik sopraan sing. Soos wat die Judeërs elk die stuk muur opgebou het wat vir hom die beste geleë was, so moet elkeen van ons ook ons gawes op die regte plek aanwend, ons moet elkeen net sy eie stem sing. Wanneer dit gebeur, is die eindproduk die beste.
Die oordeel van die Woord is: hulle … was nie gewillig om swaar werk te doen vir hulle Here nie (Neh 3:5). Die woord wat hier vertaal word met Here, is die woord vir meneer of baas. Party mense sê dat dit daarom na Nehemia verwys. Dit is egter ook ‘n naam wat elders ten opsigte van die Messias (Christus) gebruik word (bv in Ps 110).
Kyk ons na Jesus, moet ons weet, voor sy nederige geboorte was Hy nie ‘n slaaf, ambagsman op priester nie. Hy was die Heerser, die Koning van die konings. Ons weet sy bestaan op Godgelyke wyse was nie iets waaraan Hy vasgeklem het nie (Fil 2).
Hy het Homself verneder met sy geboorte as afhanklike baba in die stal op Betlehem. In Nasaret het Hy ‘n timmerman geword. Hy het aan ons gelyk geword, in alle opsigte, behalwe die sonde. Uiteindelik het Hy aan die kruis gesterf as een wat deur God vervloek is.
Ons sê in ons visie: ons is toegewy om Jesus Christus na te volg. Doen jy dit? Of bevind jy jou onder die vooraanstaandes van Tekoa wat nie die swaar werk vir jou Here wil doen nie?